钦定古今图书集成/明伦汇编/官常典/第716卷 > 萧嗣
## 钦定古今图书集成/明伦汇编/官常典/第716卷 > 萧嗣

按《南史鄱阳忠烈王恢传》：恢子范。范子嗣，字长引，容
貌丰伟，腰带十围，性骁果，有胆略，倜傥不护细行，而
复倾心养士，皆得死力。范之薨也，嗣犹据晋熙，城中
食尽，士皆乏绝。侯景遣任约攻嗣，时贼方盛，咸劝且
止。嗣按剑叱之曰：“今日之战，萧嗣效命，死节之秋也。”
及战，遇流矢中颈，不许拔带箭，手杀数人，贼退，方命
拔之，应时气绝，妻子为任约所禽。初，范既与寻阳王
大心相持，及嗣之死，犹未敢发范丧。